**ฟังคำตอบจากใจ “อุดม ทักขระ” : ทำไมคนรำแดงพูดถึงบ้านเกิดอย่างภาคภูมิใจ ?**

“ กว่า 20 ปี บนเส้นทางสายการเมืองของผม ตั้งแต่เข้ามาเป็นผู้ใหญ่บ้าน จนถึงวันนี้กับตำแหน่ง นายก อบต.รำแดง จุดมุ่งหมายในการพัฒนาตำบลรำแดงให้มีความเจริญอย่างยั่งยืนตามแนวทางเศรษฐกิจพอเพียง ยังไม่เคยไขว้เขวออกนอกเส้นทางแม้จะประสบปัญหาต่าง ๆ โดยเฉพาะข้อจำกัดด้านงบประมาณ แต่ผมก็ได้วางแผนการพัฒนาเป็นช่วง ๆ ไป โดยส่วนตัวผมถึงพอใจกับสิ่งที่เกิดขึ้นในตำบลรำแดง บ้านเกิดของผม”

ในอดีตการพัฒนาด้านโครงสร้างพื้นฐานของตำบลรำแดง ถูกทิ้งร้าง จนค่อนข้างล้าหลังกว่าที่อื่น ๆ ผมได้เริ่มเข้ามาปรับปรุง พัฒนา จนขณะนี้ตำบลของเรามีเส้นทางคมนาคมเชื่อมต่อได้ทุกตำบล ส่วนไฟฟ้าและประปา ก็ได้รับการพัฒนาจนอยู่ในระดับที่น่าพึงพอใจ ด้านการจัดการแหล่งน้ำ มีการปรับปรุงคลองสายยู และคลองหมอนนา รำแดงจะเป็นศูนย์กลางการเรียนรู้เรื่องการบริหารจัดการน้ำต่อไป

การบริหารจัดการแหล่งน้ำ “คลองสทิงหม้อ” ถูกจัดลำดับความสำคัญให้อยู่ในอันดับต้นๆ เนื่องจากเป็นคลองสายหลัก โดยมีโครงการที่เป็นรูปธรรม อาทิ การยกคันคลองขึ้นทั้งหมดในพื้นที่ สร้างระบบเชื่อมโยงน้ำ ด้วยการวางท่อเหลี่ยม สร้างสะพานคลองปะโอ เพื่อให้คลองสทิงหม้อฝั่งตะวันออกสัญจรไปมาได้สะดวก

จากการพัฒนาด้านโครงสร้างพื้นฐานเป็นก้าวแรกและต่อยอดไปสู่การพัฒนาด้านสังคม วัฒนธรรม เศรษฐกิจ ถือว่าเราเดินมาถูกทางแล้ว โดยเฉพาะการจัดทำฐานข้อมูลอย่างเป็นระบบ และศึกษารากเหง้าทางวัฒนธรรมของตำบลรำแดงร่วมกับ มทร.ศรีวิชัย ทำให้เราทราบถึงอัตลักษณ์ของพื้นที่ และสามารถวิเคราะห์ได้ว่าควรพัฒนาตำบลรำแดงไปในทิศทางใด

ที่สำคัญนอกจากแผนพัฒนาที่จะนำไปสู่ความยั่งยืนแล้ว สิ่งที่เป็นหัวใจสำคัญคือการเพาะกล้าคนรุ่นใหม่เพื่อเป็นกำลังสำคัญในการพัฒนาตำบลรำแดงในอนาคต เรามีกิจกรรมเพิ่มความรู้และศักยภาพให้เด็กและเยาวชน เช่น การอบรมเยาวชนให้เป็นมัคคุเทศก์หรือจัดกิจกรรมในหลักสูตรการศึกษา ซึ่งจะทำให้เด็กและเยาวชนของเราได้เรียนรู้รากเหง้าของชุมชน รอบรู้เรื่องราวที่เกิดขึ้นในตำบลรำแดงและสามารถกระจายความรู้ข่าวสารเหล่านี้ไปในวงกว้างต่อไป

“มีคนถามผมว่า ทำไมคนรำแดงจึงภาคภูมิใจเมื่อพูดถึงบ้านเกิดของตนเอง ผมตอบได้เลยว่า เพราะแนวทางการพัฒนาของเราไม่ยึดด้านใดด้านหนึ่ง แต่จะยึดทุกมิติ สร้างสุขภาวะด้านกาย จิต วิญญาณ สังคม ความรู้ต่าง ๆ ดังนั้นหลายๆ กิจกรรมที่ผมทำจึงสร้างความภาคภูมิใจให้กับคนรำแดง โดยกิจกรรมทั้งหมดเราพยายามทำให้ครอบคลุมและตอบสนองคนทุกกลุ่มให้ได้”

หลักการพัฒนาของผม ไม่ใช่สูตรทางคณิตศาสตร์ ที่ต้องตรงเป๊ะทุกอย่าง เพราะการพัฒนาของผมบางครั้งมันก็ฝืด เคลื่อนไปได้ยาก ถ้าคนทำงานจิตใจไม่เข้มแข็งก็จะท้อได้ แต่เมื่อถึงบางช่วงการพัฒนาก็เคลื่อนไปได้อย่างรวดเร็ว ซึ่งก็ตองวางระบบที่ดีรองรับการเปลี่ยนแปลงที่เกิดขึ้นอย่างรวดเร็วนี้ โดยต้องสร้างคน และตัวเชื่อมไว้ทุกจุด เมื่อทีมวิชาการชุดใดเข้ามาก็สามารถทำงานเสริมเติมเต็มกันได้ กลายเป็นเครือข่าย

“ขณะนี้รำแดงเป็นเหมือนภาพที่ผมเคยฝันไว้ แต่ไม่คิดว่าจะพัฒนาได้เร็วขนาดนี้ ผมมีความสุขที่ได้เข้ามาเป็นผู้นำในการพัฒนาตำบลรำแดง และมีความสุขที่ได้เข้ามาทำงานกับคนรุ่นใหม่ๆ รวมทั้งคนที่อยู่นอกพื้นที่ ซึ่งรวมกันอยู่ในโลกออนไลน์ ในนาม “รวมก๊วนชวนรักบ้านเกิด ณ ตำบลรำแดง” ซึ่งมีสมาชิกกว่า 200 คน กระจายอยู่ทั้งในและนอกประเทศคนเหล่านี้ได้สะท้อนปัญหาและส่งข้อเสนอแนะต่าง ๆ เข้ามา และเป็นสื่อให้เรา เพราะพวกเขารู้ถึงศักยภาพของ อบต.รำแดงว่าได้ทำอะไรไปแล้วบ้าง ส่วนตัวของผมเองก็ต้องพัฒนาให้ทันโลกออนไลน์มากยิ่งขึ้น นอกจากต้องไปร่วมกิจกรรมกับกลุ่มต่าง ๆ เพื่อเปิดโลกทัศน์ให้ตัวเองแล้วก็ยังต้องฝึกการใช้สื่อออนไลน์เพื่อเผยแพร่ข่าวสารได้อย่างรวดเร็วและตลอดเวลาถือเป็นเทคนิคใหม่ ๆ ของการทำงานอีกด้วย

ในอนาคตหากมีคนเข้ามาสานต่อการพัฒนาตำบลรำแดง อยากให้มองภาพการพัฒนาที่ผ่านมาอย่างลึกซึ้งและทำการพัฒนาขึ้นไปเรื่อย ๆ อย่างไม่สะดุด ที่สำคัญไม่อยากให้พัฒนารำแดงไปด้านใดด้านหนึ่ง ต้องพัฒนาให้ครอบคลุมทุกด้าน ซึ่งผลงานที่ผมภาคภูมิใจ นอกจากฐานการเรียนรู้ทั้ง 7 ฐานแล้ว ก็มีโครงการดูแลสุขภาพหญิงมีครรภ์ โครงการรถจิตอาสา ให้บริการคนป่วยฉุกเฉินไปโรงพยาบาล โครงการเดย์แคร์ หรือการอภิบาลผู้สูงอายุในเวลากลางวัน ซึ่งได้แยกย่อยออกไปเป็นกิจกรรมนำผู้สูงอายุไปวัดวัดพระ และนำผู้สูงอายุที่มีศักยภาพมาเป็นวิทยากรประจำฐานการเรียนรู้ต่าง ๆ โครงการเรือพายบ้านตาเพียร จุดนี้จะเป็นที่สันทนาการของผู้สูงอายุและผู้พิการ ซึ่งต่อไปสามารถพัฒนาเป็นจักรยานน้ำ สกู๊ตเตอร์ รายได้ส่วนหนึ่งเพื่อซ่อมแซมปรับปรุงเรือ และส่วนหนึ่งจะให้ผู้พิการ สำหรับโครงการเหล่านี้ได้รับการสนับสนุนจากกองทุนสุขภาพตำบล ซึ่งมีแผนพัฒนาไว้คือการดูแลสุขภาพคนทุกกลุ่มทั้งด้านร่างกายและจิตใจ

“ผมภูมิใจในการทำงานของกองทุนสุขภาพตำบลมาก เพราะมีแผนการบริหารจัดการและข้อมูลที่เข้มแข็งทำให้ได้รับรางวัลประเภทการบริหารจัดการดีเยี่ยมจากจังหวัดด้วย”

การทำโครงการหรือกิจกรรมที่ผ่านมาของ อบต.รำแดง ผมเน้นการมีส่วนร่วม ซึ่งการมีส่วนร่วมของเราไม่ใช่การทำเวทีประชาคม แต่เป็นการมีส่วนร่วมทุกมิติ คุณคิดอะไร สื่อเข้ามาได้ทุกช่องและตลอดเวลาระบบการบริหารจัดการของ อบต. ขณะนี้สามารถตอบสนองได้ทันที ยกเว้นโครงสร้างพื้นฐานที่เป็นโครงการใหญ่ที่สำคัญเรารับฟังเสียงสะท้อนจากคนทุกกลุ่ม แม่แต่เด็ก ม. 1 ก็เคยเสนอว่าอยากตั้งกลุ่มวีอาร์ไกด์ เขาอยากเล่าเรื่องรำแดงให้คนอื่น ๆ ฟัง กลุ่มนี้ก็เกิดขึ้นอย่างที่หลายคนคิดว่าไม่น่าจะเป็นไปได้ในพื้นที่ชนบทอย่างนี้

“ผมอยากให้พี่น้องชาวรำแดงมีชีวิตความเป็นอยู่ที่ดี ผมจึงเน้นการบริหารแบบครอบคลุมทุกกลุ่มเป้าหมาย สร้างเครือข่ายการพัฒนา โดยยึดหลักการที่ว่า การพัฒนาจะทำคนเดียวไม่ได้ ดังนั้นทุกคน ทุกองค์กร ต้องร่วมมือกัน อบต.เป็นแค่หน่วยงานอำนวยการ เพื่อให้เกิดกิจกรรมที่นำไปสู่ความสุขของพี่น้องประชาชนเท่านั้น ส่วนการพัฒนาจะประสบความสำเร็จได้นั้น ต้องเกิดจากพลังของพี่น้องชาวรำแดงทุกคน”

………………………………………………………………………………………………………